Man deur hysbak vergruisArgieffoto ŉ Man in sy 30’s is Maandag dood tydens ŉ hysbak-fratsongeluk in ŉ gebou in die Durbanse middestad. Russel Meiring, ŉ woordvoerder van ER24, het gesê daar was geen ooggetuies nie. “Daar is ondersoek gaan instel nadat hulle die man hoor skreeu het,” het Meiring aan Maroela Media gesê. Meiring het gesê die man was reeds dood toe paramedici by die toneel opgedaag het. “Dit wil voorkom of die man tussen die hysbak se deure vasgepen was. Die hysbak het glo begin beweeg en hom tussen die vloer en die hyser vergruis.” Nooddienswerkers moes die hysbak se deure oopbreek om die man se liggaam te verwyder. Die voorval word deur die plaaslike owerhede ondersoek.